Sektor korporativnih komunikacija

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA i partneri udruženi u akciji „Dodajmo još jedno pero u njihova KRILA“**

* **Predsjednica RH Kolinda Grabar-Kitarović donirala dva terapijska konja Udruzi osoba sa cerebralnom paralizom i dječjom paralizom, Krila-terapijsko jahanje**
* **INA najavila nastavak suradnje s Udrugom te početak radova na uređenju vanjskog jahališta na prostoru koji im je ranije ustupila kompanija**

**Sesvete, 31. svibnja 2016.** – **INA i partneri jučer su se udružili u akciji „Dodajmo još jedno pero u njihova KRILA“ kako bi Udruzi osoba s cerebralnom paralizom i dječjom paralizom, Krila-terapijsko jahanje osigurali bolje uvjete za njihov rad s korisnicima. Udruga je tako dobila donaciju Predsjednice RH, dva nova konja za terapijsko jahanje, a kompanija INA će pomoći oko uređenja vanjskog jahališta.**

Predsjednica RH Kolinda Grabar-Kitarović još je jednom pokazala osjetljivost za pomoć potrebitima i donirala dva terapijska konja udruzi Krila kako bi što više osoba s cerebralnom i dječjom paralizom bilo u mogućnosti osjetiti dobrobiti terapije pomoću konja. Na svečanosti potpisivanja Ugovora o donaciji konja izaslanik Predsjednice RH g. Mladen Pavić, savjetnik predsjednice za EU fondove, poljoprivredu i ribarstvo izjavio je: *„Predsjednici RH, Kolindi Grabar-Kitarović, iznimno je zadovoljstvo što je mogla udovoljiti zahtjevu udruge Krila za donacijom dva konja koja su do sada živjela za imanju Ureda predsjednice. Uvjereni smo da će oni ovdje biti znatno korisniji nego što su bili do sada te da će korisnicima udruge Krila kroz terapijsko jahanje priuštiti puno užitka i radosti.“*

G. Davor Mayer, član Uprave Ine, ovom je prilikom najavio nastavak suradnje s Udrugom te početak radova na uređenju vanjskog jahališta: *“Drago mi je vidjeti što je i predsjednica Republike Hrvatske pružila svoju podršku udruzi Krila koja kroz svoje djelovanje pomaže djeci s cerebralnom paralizom. Novo vanjsko jahalište koje ćemo urediti poboljšat će uvjete na lokaciji i pomoći da više korisnika dobije priliku za terapijsko jahanje. Početak radova planiran je za lipanj.“*

Terapija pomoću konja priznata je i dokazana metoda pomaganja djeci s teškoćama u razvoju, da razviju i poboljšaju svoje vještine, kao i opće fizičko i mentalno zdravlje, stoga su se ovoj akciji najviše obradovali korisnici udruge. *„Predsjedničina donacija terapijskih konja, kao i uređenje vanjskog jahališta u kojem nam opet pomažu naši partneri iz Ine, uz već postojeće zatvoreno jahalište, korisnicima udruge Krila omogućit će više sati jahanja što će zasigurno pridonijeti kvaliteti našeg djelovanja. Važnost suradnje najbolje pokazuje podatak da je broj tretmana hipoterapije uvećan za 40%, a terapijskog jahanja za 52% u odnosu na isto razdoblje prošle sezone, a sve otkako imamo zatvorenu halu“,* izjavio je Saša Tuksar, predsjednik udruge Krila-terapijsko jahanje.

Prostore u Sesvetama, kojima se koristi Udruga Krila-terapijsko jahanje, ustupila je INA u okviru projekta spaja**lica** koji je dio šire inicijative „Prostor za vaše ideje“ pokrenute u rujnu 2014. godine. U sklopu Ininog društveno odgovornog rada, INA je odabrane nekretnine koje su u vlasništvu kompanije ustupila na korištenje udrugama i pojedincima koji će svojim radom nastaviti doprinositi kvaliteti života lokalne zajednice.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 437 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr